Biograd na Moru

Biograd na Moru je prístavné a turisticky obľúbené mesto v severnej Dalmácii v Chorvátsku. Nachádza sa v Zadarskej župe, približne 28 km juhovýchodne od Zadaru. Geografia Mesto sa nachádza juhovýchodne od Zadaru na malom polostrove, obklopenom zátokami Bošana a Soline. Pred otvoreným morom mesto chráni ostrov Pašman, vytvárajúci Pašmanski kanal. V blízkosti sa nachádzajú malé ostrovy Planac a Sveta Katarina. Priemerná teplota v meste je v januári 7 °C a v júli 24 °C. Dejiny Názov Biograd na Moru znamená v preklade Biele mesto na mori a prvá zmienka o „meste, založenom kráľom“ siaha do 10. storočia. Biograd sa stal hlavným mestom chorvátskych kráľov a biskupov. V roku 1102 sa tu Koloman korunoval za uhorského kráľa. V roku 1202, pri okupácii Zadaru (Zary) vojakmi štvrtej križiackej výpravy sem ušlo z mesta mnoho ľudí. Preto je Zadar označovaný aj ako Zara vecchia („Stará Zara“) a Biograd označovaný ako Nový Zadar. Počas 13. a 14. storočia mestu vládli vojvoda z Cetiny, templárski rytieri z Vrany a vojvoda z Bribiru. V roku 1409 bolo mesto začlenené do Benátskej republiky, do ktorej patrilo až do roku 1797, kedy republika padla. Počas benátsko-tureckých vojen bolo mesto značne poškodené a v rokoch 1521 a 1646 vypálené. V 16. a 17. storočí sa v Biograde formovala chorvátska armáda, ktorá sa výrazne angažovala v bojoch proti Turkom. Po skončení I. svetovej vojny sa v roku 1920 objavili v okolí prví turisti z Česko-Slovenska. Prvý hotel bol postavený v roku 1935, čím sa Biograd otvoril turistom. V rokoch 1991 – 1993 bolo mesto značne poškodené dlhodobým bombardovaním srbských jednotiek počas Chorvátskej vojny za nezávislosť. Iné projekty Commons ponúka multimediálne súbory na tému Biograd na Moru Externé odkazy Oficiálna stránka mesta Zdroj Tento článok je čiastočný alebo úplný preklad článkov Biograd na Moru na českej Wikipédii a Biograd na Moru na chorvátskej Wikipédii.